Francisco Vásquez de Coronado
Store norske leksikon,Historie,Verdens historie og samtidshistorie,Nord- og Mellom-Amerika,Mexicos historie
Francisco Vásquez de Coronado var en spansk oppdagelsesreisende og conquistador som ble lurt til å tro at han kunne finne byer fylt med gull i den nye verden. Han reiste gjennom den sørvestlige delen av dagens USA fra 1540 til 1542, og var den første europeer som besøkte Grand Canyon og prærien i nåværende Kansas.
Coronado seilte til Ny-Spania (dagens Mexico) sammen med den spanske visekongen Antonio de Mendoza i 1535. I 1538 ble han utnevnt til guvernør over kongedømmet Nueva Galicia, nordvest for Mexico by. I 1540 ledet han en stor ekspedisjon nordover, til det nåværende New Mexico og Arizona, for å finne «Cibolas sju byer», som etter sagnet inneholdt fabelaktige rikdommer. Han kom til Grand Canyon og Rio Grande og helt til Kansas, men fant bare fattige urfolklandsbyer, stepper og fjell, og mistet de fleste av sine folk. En viktig kilde til Coronado-ekspedisjonen er skildringene til fotsoldaten Pedro de Castañeda, som forfattet de første beskrivelsene av dagens USA. Les mer i Store norske leksikon Mexicos historie oppdagelsesreiser kolonialisme